Incendiu puternic în București. 6 autospeciale intervin.
Un incendiu puternic a izbucnit în această după amiază la un bloc aflat în construcţie din nordul Bucureștiului. Potrivit ISU, pompierii au localizat incendiul, reușind să oprească flăcările înainte ca acestea să se extindă la clădirile învecinate. În zonă se află un centru comercial important. Pompierii au anunțat că nu au existat persoane rănite și că a fost afectată o suprafață de 200 de metri pătrați a clădirii.
Blocul care a luat foc era în construcție, iar informațiile preliminare arată că au ars produse utilizate pentru termoizolația clădirii. La fața locului s-au deplasat șase autospeciale, două autospeciale de la Serviciul Voluntar pentru Situații de Urgență al localității Voluntari, o echipă de descarcerare, autoscara și un echipaj SMURD.